ക്ഷമ പരീക്ഷിക്കുന്നു : കേന്ദ്ര സര്ക്കാരിനെതിരെ രൂക്ഷ വിമര്ശനവുമായി സുപ്രീംകോടതി ന്യൂഡല്ഹി: കേന്ദ്ര സര്ക്കാരിനെ രൂക്ഷമായി വിമര്ശിച്ച് ചീഫ് ജസ്റ്റിസ് എന്.വി രമണ. സര്ക്കാര് കോടതിയുടെ ക്ഷമ പരീക്ഷിക്കുകയാണെന്ന് ചീഫ് ജസ്റ്റിസ് അഭിപ്രായപ്പെട്ടു. വിധികളെ സര്ക്കാര് ബഹുമാനിക്കുന്നില്ലെന്നും സുപ്രീം കോടതി പറഞ്ഞു. ട്രൈബ്യൂണല് റിഫോംസ് ആക്ട് ചോദ്യം ചെയ്തുളള ഹര്ജികള് പരിഗണിക്കവെയാണ് സുപ്രീംകോടതി കേന്ദ്ര സര്ക്കാരിനെ കുറ്റപ്പെടുത്തിയത്. ട്രൈബ്യൂണലുകളില് നിയമനം നേടുന്നവരുടെ കാലാവധി, പ്രായപരിധി, ആനുകൂല്യങ്ങള് എന്നിവയെല്ലാം നിജപ്പെടുത്തിക്കൊണ്ട് കേന്ദ്ര സര്ക്കാര് ഓര്ഡിനന്സ് കൊണ്ടുവന്നിരുന്നു. ഇതില് ചില വകുപ്പുകള് നിയമ വിരുദ്ധവും ഭരണഘടനാ വിരുദ്ധവുമാണെന്ന് കണ്ടെത്തി സുപ്രീംകോടതി റദ്ദാക്കി. എന്നാല് ഈ നിയമ വിരുദ്ധമെന്ന് കണ്ടെത്തിയ വകുപ്പുകള് ചേര്ത്ത് തന്നെ ഒരു നിയമം കേന്ദ്ര സര്ക്കാര് കഴിഞ്ഞ പാര്ലമെന്റ് സമ്മേളനത്തില് കൊണ്ടുവന്നു. ഇതാണ് ട്രൈബ്യൂണല് റിഫോംസ് ആക്ട്. ഈ നടപടി കോടതിയെ ചൊടിപ്പിച്ചു. ഒരിക്കല് റദ്ദാക്കിയ വകുപ്പ് ചേര്ത്ത് വീണ്ടും നിയമനിര്മ്മാണം നടത്തുന്നത് ശരിയാണോയെന്ന് ചീഫ് ജസ്റ്റിസ് എന്.വി രമണ കേസ് പരിഗണിക്കവെ കേന്ദ്ര സര്ക്കാരിനോട് ചോദിച്ചു. ട്രൈബ്യൂണലുകളെ ദുര്ബലപ്പെടുത്താന് അനുവദിക്കില്ലെന്നും ഒരാഴ്ചയ്ക്കകം ട്രൈബ്യൂണലുകളില് നിയമനം നടത്തണമെന്നും സുപ്രീംകോടതി അന്ത്യശാസനവും നല്കി. സുപ്രീം കോടതി ജഡ്ജിമാര് നേതൃത്വംനല്കുന്ന സമിതികള് നല്കുന്ന നിയമന ശുപാര്ശകളില് പോലും സര്ക്കാര് തീരുമാനം എടുക്കുന്നില്ല. ഐ ബി യുടെ ക്ളിയറന്സ് ലഭിച്ച വ്യക്തികളെയാണ് സുപ്രീം കോടതി ജഡ്ജിമാരുടെ സമിതികള് ശുപാര്ശ ചെയ്തത്. കോടതി ജഡ്ജിമാരെ പോലും സര്ക്കാര് വിശ്വസിക്കുന്നില്ലേ എന്ന് ചീഫ് ജസ്റ്റിസ് എന് വി രമണ ആരാഞ്ഞു. എന്നാല് കേന്ദ്ര സര്ക്കാരുമായി ഏറ്റുമുട്ടലിനില്ലെന്നും ചീഫ് ജസ്റ്റിസ് വ്യക്തമാക്കി. സുപ്രീം കോടതി ജഡ്ജി നിയമനം സംബന്ധിച്ച കൊളീജിയം ശിപാര്ശയില് ഒരാഴ്ച്ചയ്ക്കുള്ളില് സര്ക്കാര് തീരുമാനം എടുത്തിട്ടുള്ളതാണെന്നും ചീഫ് ജസ്റ്റിസ് ചൂണ്ടിക്കാട്ടി.